El projecte de Pressupostos Generals de l'Estat per al 2017 inclou 1.149,58 milions d'euros d'inversions per a Catalunya, fet que suposa 30 milions menys en xifres absolutes, un 2,7% menys, que el 2016, en què es van pressupostar 1.181,25 milions, segons les xifres de l'informe econòmic i financer dels comptes.

Més concretament, la despesa de l'Estat a Catalunya passa d'un 10,7% del total de la inversió territorialitzada als pressupostos del 2016 a un 13,4% en els del 2017, segons el Ministeri. Però, tot i que aquest és el percentatge més alt des del 2011, la veritat és que la xifra torna a quedar molt lluny tant del pes del PIB català sobre el total espanyol, que era d'un 18,9% el 2015 , com el de la població catalana, que representa un 16%.

En conjunt, la inversió total territorialitzable ha baixat d'11.128,10 milions a 8.597,43 (22,75%) i la d'infraestructures en concret ha caigut de 6.049 milions d'euros als pressupostos del 2016 a 5.392 als del 2017, és a dir, un 10,9%. Això també explica que el percentatge destinat a Catalunya creixi en xifres relatives, però en xifres absolutes la inversió total sigui fins i tot inferior (30 milions d'euros menys que el 2016).

On queda la promesa de Rajoy?

D'aquesta manera, la nova inversió pressupostada per a Catalunya es contradiu amb la promesa del president del govern espanyol, Mariano Rajoy, d'ara fa tot just una setmana a Barcelona en què va anunciar un paquet d'inversions "realista, viable i verificable" al territori català. En concret, 4.200 milions fins al 2020, i 2.000 d'aquests destinats a la xarxa de Rodalies. De moment, però, no queda clar com es reflecteix la partida de 1.050 milions en inversions que pertocaria als pressupostos generals corresponents al 2017.

Davant d'aquest escenari, el ministre d'Hisenda, Cristóbal Montoro, ha admès que els comptes no recullen el gruix del volum d'inversions presentades pel govern espanyol a Catalunya tot i que sí que "se sustenten" i avançaran "de manera més decidida al 2018". “Aquest és el pressupost base i d’aquí a pocs mesos ens tornarem a trobar a aquesta sala presentant els pressupostos del 2018, que és on entraran amb més fermesa aquestes xifres d’inversió”, ha afegit.